Η ελεύθερη ναυσιπλοΐα και η προστασία των Ελληνικών πλοίων που χρησιμοποιούσαν Ρωσική σημαία -όπως προέβλεπε, μεταξύ άλλων, αυτή η συνθήκη- συνέβαλαν στην πραγματική απογείωση του Ελληνικού εμπορικού ναυτικού. Tο τελευταίο τέταρτο του 18ου αιώνα πολλαπλασιάστηκαν οι ανάγκες της Δύσης για προμήθεια ειδών διατροφής (κυρίως σιταριού και λαδιού) από την Ανατολή. H πλούσια σε δημητριακά, και πρόσφατα προσαρτημένη στη Ρωσία, Κριμαία έγινε ο βασικός προμηθευτής της Δύσης σε σιτάρι. Σημαντικό ρόλο στη διακίνησή του έπαιξαν τα Ελληνικά πλοία.